EL Επίσημη Εφημερίδα της Ευρωπαϊκής Ένωσης C 156/8

Γνωμοδότηση της Επιτροπής των Περιφερειών «Η συμμετοχή και η πληροφόρηση της νεολαίας: συνέχεια της Λευκής Βίβλου με τίτλο: “Μια νέα πνοή για την ευρωπαϊκή νεολαία”»

(2007/C 156/02)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

— θεωρεί ότι είναι σημαντικό, κυρίως στα πλαίσια της σημερινής συζήτησης για το μέλλον της Ευρώπης, να ενισχυθεί η «συμμετοχή» και η «πληροφόρηση» των νέων στο περιβάλλον στο οποίο ζουν,

— τονίζει ότι είναι απαραίτητο να εξετάζονται τα θέματα της νεολαίας οριζόντια σε όλα τα Συμβούλια, αφού η νεολαία πρέπει να λαμβάνεται υπόψη σε όλα τα θέματα που ενδιαφέρουν την Ένωση,

— υπενθυμίζει σχετικά ότι οι νέοι αποτελούν ουσιαστική συνιστώσα για την επίτευξη των στόχων της νέας στρατηγικής της Λισαβόνας και κρίνει απαραίτητο να τους διασφαλιστούν καλύτερη εκπαίδευση, κατάρτιση, κινητικότητα και ένταξη στον κόσμο της εργασίας,

— δεν υποτιμά, ωστόσο, τις μεγάλες προκλήσεις που πρέπει να αντιμετωπίσουν σήμερα οι νέοι, μεταξύ των οποίων συμπεριλαμβάνεται η ανεργία, η καθυστερημένη είσοδος στον κόσμο της εργασίας, η αβεβαιότητα, οι δυσκολίες απόκτησης στέγης και η συνακόλουθη δυσκολία των νέων να προσανατολιστούν στη ζωή,

— κρίνει σκόπιμο τα κράτη μέλη να προβλέψουν έργα με σκοπό την προώθηση της συμμετοχής των νέων στην τοπική διακυβέρνηση και στη διαχείριση των κοινοτήτων τους, καθώς και στις διασυνδέσεις τοπικών αρχών και σχολείων, με σκοπό τη διαμόρφωση πολιτικής συνείδησης και συνειδητής άσκησης του δικαιώματος ψήφου,

— καλεί την Επιτροπή να υποστηρίξει πρωτοβουλίες για τη διάδοση σε τοπικό επίπεδο των ευρωπαϊκών πολιτικών που απευθύνονται στους νέους και του περιεχομένου του Ευρωπαϊκού Συμφώνου, χρησιμοποιώντας τα δίκτυα των τοπικών αρχών και αναθέτοντας ενεργό ρόλο στους νέους διοικητικούς υπαλλήλους.

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

Έχοντας υπόψη την ανακοίνωση της Επιτροπής προς στο Συμβούλιο για τις ευρωπαϊκές πολιτικές σχετικά με τη συμμετοχή και την πληροφόρηση της νεολαίας — Συνέχεια της Λευκής Βίβλου με τίτλο: «Μια νέα πνοή για την ευρωπαϊκή νεολαία: Εφαρμογή των κοινών στόχων για τη συμμετοχή και την πληροφόρηση των νέων με σκοπό την προώθηση της ενεργού συμμετοχής τους στα κοινά» και το έγγραφο εργασίας των υπηρεσιών της Επιτροπής που το συνοδεύει το οποίο παρέχει λεπτομερή ανάλυση των εθνικών εκθέσεων των κρατών μελών που αναφέρονται στη συμμετοχή και την πληροφόρηση των νέων (COM(2006) 417 τελικό — SEC(2006) 1006)

Έχοντας υπόψη την απόφαση του Προεδρείου της 13ης Ιουνίου 2006 να αναθέσει στην επιτροπή «Πολιτισμός, Παιδεία και Έρευνα» να καταρτίσει γνωμοδότηση επί του θέματος

Έχοντας υπόψη το Λευκό Βιβλίο της Ευρωπαϊκής Επιτροπής «Μια νέα πνοή για την ευρωπαϊκή νεολαία», COM (2001) 681 τελικό

Έχοντας υπόψη το ψήφισμα του Συμβουλίου και των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου στις 27 Ιουνίου 2002, σχετικά με το πλαίσιο ευρωπαϊκής συνεργασίας σε θέματα νεολαίας

Έχοντας υπόψη το ψήφισμα του Συμβουλίου της 25ης Νοεμβρίου 20003 σχετικά με τους κοινούς στόχους για την συμμετοχή και την ενημέρωση των νέων

Έχοντας υπόψη το Ευρωπαϊκό Σύμφωνο για τη Νεολαία

Έχοντας υπόψη το ψήφισμα του Συμβουλίου και των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου, σχετικά με την υλοποίηση των κοινών στόχων σε ό,τι αφορά την ενημέρωση των νέων

Έχοντας υπόψη τα συμπεράσματα του Συμβουλίου της 24ης Μαΐου 2005 επί των νέων δεικτών του τομέα της εκπαίδευσης και της κατάρτισης

Έχοντας υπόψη τα ψηφίσματα του Συμβουλίου και των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου, σχετικά με τον απολογισμό των δράσεων που αναλήφθηκαν στα πλαίσια της ευρωπαϊκής συνεργασίας σε θέματα νεολαίας και σχετικά με την υλοποίηση του κοινού στόχου «μεγαλύτερη συμμετοχή των νέων στο σύστημα της συμμετοχικής δημοκρατίας»

Έχοντας υπόψη την ανακοίνωση της Επιτροπής για την περίοδο προβληματισμού και το σχέδιο Δ (COM 2005 494 τελικό και COM 2006 212 τελικό) και τη Λευκή Βίβλο της Ευρωπαϊκής Επιτροπής με θέμα «Μια ευρωπαϊκή πολιτική επικοινωνίας· Συμμετοχή των πολιτών στη συζήτηση για την Ευρώπη» (COM (2006) 35 τελικό)

Έχοντας υπόψη την γνωμοδότησή της για την ανακοίνωση της Επιτροπής «Η συμβολή της Επιτροπής κατά την περίοδο προβληματισμού και πέραν αυτής: Σχέδιο Δ για δημοκρατία, διάλογο και δημόσια συζήτηση» και τη «Λευκή Βίβλο: για μια ευρωπαϊκή πολιτική επικοινωνίας»

Έχοντας υπόψη την γνωμοδότησή της για την ανακοίνωση της Επιτροπής στο Συμβούλιο σχετικά με τις ευρωπαϊκές πολιτικές για τη νεολαία — Αντιμετώπιση των θεμάτων που απασχολούν τους νέους στην Ευρώπη: εφαρμογή του Ευρωπαϊκού Συμφώνου για τη Νεολαία και προώθηση της ενεργού συμμετοχής στα κοινά

Έχοντας υπόψη την ανακοίνωση της Επιτροπής — Συνέχεια της Λευκής Βίβλου «Μια νέα πνοή για την ευρωπαϊκή νεολαία: Εφαρμογή των κοινών στόχων για τη συμμετοχή και την πληροφόρηση των νέων με σκοπό την προώθηση της ενεργού συμμετοχής τους στα κοινά» (COM 2006 417 τελικό)

Έχοντας υπόψη το πρόσφατο ψήφισμα του Συμβουλίου και των αντιπροσώπων των κυβερνήσεων των κρατών μελών, που συνεδρίασαν στην έδρα του Συμβουλίου, σχετικά με την «εφαρμογή των κοινών στόχων για τη συμμετοχή και την πληροφόρηση των νέων με σκοπό την προώθηση της ενεργού συμμετοχής τους στα κοινά»

Έχοντας υπόψη το παρόν σχέδιο γνωμοδότησης σχετικά με την ανακοίνωση της Επιτροπής για τη Συνέχεια της Λευκής Βίβλου με τίτλο: «Μια νέα πνοή για την ευρωπαϊκή νεολαία: Εφαρμογή των κοινών στόχων για τη συμμετοχή και την πληροφόρηση των νέων με σκοπό την προώθηση της ενεργού συμμετοχής τους στα κοινά»

Έχοντας υπόψη το σχέδιο γνωμοδότησης που υιοθέτησε η επιτροπή «Πολιτισμός, Εκπαίδευση και Έρευνα» στις 30 Νοεμβρίου 2007 (CdR 334/2006 rev.1)με βάση εισηγητική έκθεση του κ. Roberto Pella, μέλους του συμβουλίου της επαρχίας της Biella, αντιδήμαρχος του Valdengo (IT/PPE))

κατά την 69η σύνοδο ολομέλειάς της, της 23ης Μαρτίου 2007, υιοθέτησε την ακόλουθη γνωμοδότηση:

1. Εισαγωγή

Η Επιτροπή των Περιφερειών

1.1 επιδοκιμάζει τη νέα ανακοίνωση της Επιτροπής που αξιολογεί τη συνέχεια που έδωσαν τα κράτη μέλη στους κοινούς στόχους σε ό,τι αφορά τη «συμμετοχή» και την «πληροφόρηση» των νέων·

1.2 κρίνει ότι, από τη δημοσίευση της Λευκής Βίβλου το 2001 μέχρι σήμερα, τα κράτη μέλη σημείωσαν πρόοδο δίδοντας μεγαλύτερη σημασία στους νέους, αλλά ότι μπορεί να γίνουν πολύ περισσότερα, είτε μέσω της ανοιχτής μεθόδου συντονισμού (ΑΜΣ) σε θέματα νεολαίας, είτε μέσω περαιτέρω παρεμβάσεων στις σχετικές πολιτικές·

1.3 συμφωνεί με το πρόσφατο ψήφισμα του Συμβουλίου και των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου, το οποίο επισήμανε νέα μέτρα κατάλληλα να ενισχύσουν την εφαρμογή και την υλοποίηση των κοινών στόχων για την συμμετοχή και την πληροφόρηση των νέων·

1.4 συμφωνεί με το Συμβούλιο ότι οι τέσσερις θεματικές προτεραιότητες που προτείνονται στο Λευκό Βιβλίο (συμμετοχή, πληροφόρηση, εθελοντικές δραστηριότητες και μεγαλύτερη γνώση και κατανόηση της νεολαίας) και οι σχετικοί κοινοί στόχοι, παραμένουν ιδιαίτερα επίκαιροι και θεωρεί ότι πρέπει να αποτελέσουν τα βασικά σημεία που θα κατευθύνουν τη δράση των κρατών μελών και των θεσμικών οργάνων στον συγκεκριμένο τομέα και στις άλλες πολιτικές που αφορούν τους νέους·

1.5 τονίζει ότι είναι απαραίτητο να εξετάζονται τα θέματα της νεολαίας οριζόντια σε όλα τα Συμβούλια, αφού η νεολαία πρέπει να λαμβάνεται υπόψη σε όλα τα θέματα που ενδιαφέρουν την Ένωση·

1.6 επισημαίνει, ωστόσο, ότι η σημασία των τοπικών και περιφερειακών αρχών θα μπορούσε να τονιστεί περισσότερο από το Συμβούλιο, ιδίως στο μέρος όπου επισημαίνονται τα κατάλληλα μέτρα για την καλύτερη υλοποίηση των κοινών στόχων, δεδομένου ότι οι τοπικές και περιφερειακές αρχές διαδραματίζουν ουσιαστικό ρόλο στην εκπαίδευση και στη διαμόρφωση της πολιτικής συνείδησης των νέων·

1.7 θεωρεί ότι είναι σημαντικό, κυρίως στα πλαίσια της σημερινής συζήτησης για το μέλλον της Ευρώπης, να ενισχυθεί η «συμμετοχή» και η «πληροφόρηση» των νέων στο περιβάλλον στο οποίο ζουν, προκειμένου να αυξηθεί η αίσθηση του ανήκειν στην Ένωση, να τους παρασχεθεί η δυνατότητα να απολαύουν πραγματικά των θεμελιωδών δικαιωμάτων που αναφέρονται στον Χάρτη Θεμελιωδών Δικαιωμάτων της Ε.Ε., και να δοθεί νέα ώθηση στην ευρωπαϊκή οικοδόμηση, δίδοντας συγκεκριμένο χαρακτήρα στην έννοια της ενεργού συμμετοχής στα κοινά, και υπογραμμίζει ότι πρέπει να αποδοθεί ιδιαίτερη προσοχή, σε σχέση με τις πτυχές αυτές, στη «συμμετοχή» και στην «πληροφόρηση» των νέων που ζουν σε νησιωτικές περιοχές·

1.8 δεν υποτιμά, ωστόσο, τις μεγάλες προκλήσεις που πρέπει να αντιμετωπίσουν σήμερα οι νέοι, μεταξύ των οποίων συμπεριλαμβάνεται η ανεργία, η καθυστερημένη είσοδος στον κόσμο της εργασίας, η αβεβαιότητα, οι δυσκολίες απόκτησης στέγης και η συνακόλουθη δυσκολία των νέων να προσανατολιστούν στη ζωή, η ανεπάρκεια επαρκών πόρων για την απόκτηση κατάλληλων δεξιοτήτων, η φτώχεια, η πρόωρη εγκατάλειψη του σχολείου, ο κοινωνικός αποκλεισμός·

1.9 θεωρεί, συνεπώς, ότι οι στόχοι της συμμετοχής και της πληροφόρησης θα επιτευχθούν αποτελεσματικότερα εάν τα κράτη μέλη και τα κοινοτικά όργανα καταβάλουν κάθε προσπάθεια για να διασφαλίσουν στους νέους καλύτερες προοπτικές διαβίωσης, παρέχοντάς τους τη δυνατότητα να απολαμβάνουν πλήρως τα θεμελιώδη δικαιώματα που αναφέρονται στον Χάρτη Θεμελιωδών Δικαιωμάτων της Ε.Ε. (μεταξύ των οποίων συμπεριλαμβάνεται το δικαίωμα στην εργασία, το δικαίωμα σύναψης γάμου και δημιουργίας οικογένειας, το δικαίωμα συμβιβασμού του οικογενειακού και του επαγγελματικού βίου)·

1.10 υπενθυμίζει σχετικά ότι οι νέοι αποτελούν ουσιαστική συνιστώσα για την επίτευξη των στόχων της νέας στρατηγικής της Λισαβόνας και κρίνει απαραίτητο να τους διασφαλιστούν καλύτερη εκπαίδευση, κατάρτιση, κινητικότητα, ένταξη στον κόσμο της εργασίας, κοινωνική ένταξη και υπηρεσίες προς τις νεαρές οικογένειες: α) καλύτερη εκπαίδευση και κατάρτιση, οι οποίες να μεγιστοποιούν την αξία του μεγαλύτερου κεφαλαίου που διαθέτει η Ευρώπη: των νέων της. Ιδιαίτερη σημασία σε αυτό το εκπαιδευτικό σύστημα θα πρέπει να έχει η μελέτη των τεχνολογιών, ούτως ώστε να προαχθεί η ευρωπαϊκή Ε+Α+Κ, αλλά θα πρέπει να αποδίδεται προσοχή και στην απόκτηση της κατάλληλης ανθρωπιστικής και ηθικής κατάρτισης, ενώ είναι επίσης σημαντικό να αποδίδεται η δέουσα προσοχή στη διδασκαλία του ευρωπαϊκού πολιτισμού και της ευρωπαϊκής ιστορίας· β) κινητικότητα: οι νέοι Ευρωπαίοι πρέπει να έχουν πραγματικές δυνατότητες μετακίνησης, είτε για εργασία είτε για σπουδές, σε όλη την ευρωπαϊκή επικράτεια, διότι οι δυνατότητες αυτές παρέχουν συνήθως μεγάλο πολιτιστικό εμπλουτισμό και εντείνουν την αίσθηση του ανήκειν στην Ευρώπη· γ) ένταξη στον κόσμο της εργασίας: οι νέοι είναι μία από τις ομάδες με τα υψηλότερα ποσοστά ανεργίας. Είναι απαραίτητο να ενθαρρυνθεί η λήψη νέων μέτρων για τη διευκόλυνση της ένταξής τους στην αγορά εργασίας, η οποία είναι απαραίτητη για την κοινωνική τους ένταξη· δ) κοινωνική ένταξη: πρέπει να δοθεί ιδιαίτερη προσοχή στις ομάδες νέων με ειδικές ανάγκες ή σε κατάσταση κοινωνικού αποκλεισμού (εδώ αξίζει να μνημονευθούν ιδιαιτέρως οι μετανάστες)· ε) υπηρεσίες προς τις νεαρές οικογένειες: οι νεαρές οικογένειες αντιμετωπίζουν ειδικά προβλήματα, για τα οποία θα πρέπει επίσης να μεριμνήσουν τα κοινοτικά όργανα. Συγκεκριμένα, απαιτούνται μέτρα για τον καλύτερο συνδυασμό του επαγγελματικού με τον οικογενειακό βίο, προκειμένου να διευκολυνθεί η μόνιμη ένταξη των γυναικών στην αγορά εργασίας·

1.11 θεωρεί, συνεπώς, ότι οι πολιτικές των τοπικών και περιφερειακών αρχών για τους νέους θα μπορέσουν να αποκτήσουν ευρωπαϊκή διάσταση μέσω εθνικών πολιτικών και κατάλληλων πόρων, όπως τα ειδικά κοινοτικά προγράμματα, που αυξάνουν τη δυνατότητα πληροφόρησης και τη συμμετοχή των νέων ευρωπαίων πολιτών στον πολιτικό βίο και στον βίο του πολίτη σε τοπικό, περιφερειακό, εθνικό, και ευρωπαϊκό επίπεδο·

1.12 υπενθυμίζει ότι η Ένωση στηρίζεται στις αρχές της ελευθερίας και της δημοκρατίας και ότι, επομένως, απαιτείται να αναληφθούν, δίχως περαιτέρω αναβολή και σύμφωνα με την αρχή της επικουρικότητας, πιο συγκεκριμένες ενέργειες ούτως ώστε όλοι οι ευρωπαίοι πολίτες, ξεκινώντας από τους πιο νέους, να μπορούν να συμμετέχουν σ' αυτή·

2. Όσον αφορά τη συμμετοχή των νέων

Συμμετοχή στον πολιτικό βίο της κοινότητας

2.1 σημειώνει ότι με το στόχο της «συμμετοχής των νέων στον πολιτικό βίο της κοινότητας» το Συμβούλιο προωθεί κυρίως τη μεγαλύτερη εμπλοκή τους σε συμμετοχικές δομές·

2.2 υπενθυμίζει ότι μπορεί κανείς να συμμετέχει στην κοινωνική ζωή της κοινότητάς του ακόμη και χωρίς να ενταχθεί σε οργανωτικές δομές· κρίνει, συνεπώς, ότι ο στόχος αυτός θα πρέπει να ερμηνευθεί ευρέως, με την ενθάρρυνση πρωτοβουλιών που αποβλέπουν στη συμμετοχή των νέων που αποφασίζουν να προσεγγίσουν αυτόνομα το βίο της κοινότητάς τους·

2.3 συμφωνεί απολύτως ότι πρέπει να δοθεί ιδιαίτερη προσοχή στους μειονεκτούντες νέους και θεωρεί ότι οι κατηγορίες αυτές θα πρέπει να εντοπίζονται με μεγαλύτερη ακρίβεια σε κάθε τόπο· επιδοκιμάζει τις πρωτοβουλίες της Πολωνίας και της Λιθουανίας που απευθύνονται σε νέους οι οποίοι διαβιούν σε αγροτικές περιοχές·

2.4 ζητεί από την Επιτροπή και τα κράτη μέλη να αναπτύξουν και να χρηματοδοτήσουν δράσεις για την ενίσχυση της συμμετοχής στον ευρωπαϊκό δημόσιο βίο νέων από τις εξόχως απόκεντρες περιφέρειες της ΕΕ, επειδή η μεγάλη απόσταση δημιουργεί ιδιαίτερες δυσκολίες για την ένταξη και τη συμμετοχή τους·

2.5 επικροτεί, επίσης, και όλες τις πρωτοβουλίες των δημόσιων αρχών υπέρ των συμμετοχικών δομών, με την παροχή χρηματοδοτήσεων και την διάθεση εξοπλισμού, τεχνικής βοήθειας, ανθρώπινων πόρων, αιθουσών, βοήθειας για την δημιουργία ιστοσελίδων·

Συμμετοχή στο σύστημα της αντιπροσωπευτικής δημοκρατίας

2.6 θεωρεί το στόχο αυτό θεμελιώδους σημασίας για την ενεργό συμμετοχή στα κοινά: να δοθεί χώρος στους νέους στις τοπικές, περιφερειακές και εθνικές αρχές, καθώς και στα υπουργεία, στα πολιτικά κόμματα, διασφαλίζοντας ίσες ευκαιρίες στους νέους και στις νέες·

2.7 υπογραμμίζει ότι είναι σημαντικό να αξιοποιηθούν στο έπακρο οι δυνατότητες που προσφέρουν οι νέες τεχνολογίες για να πλησιάσει η Ένωση τους νέους. Είναι, συνεπώς, ουσιώδες να υποστηρίξουν σαφώς τα ευρωπαϊκά όργανα τα διάφορα καινοτόμα μέτρα που ενδέχεται να προτείνουν οι ευρωπαϊκοί κοινωνικοί φορείς και, ιδιαίτερα, οι τοπικές και περιφερειακές αρχές· θεωρεί ότι θα ήταν ιδιαίτερα χρήσιμη, για τον σκοπό αυτό, η ανταλλαγή βέλτιστων πρακτικών και προτείνει, συγκεκριμένα, να προωθήσει η Επιτροπή τη διοργάνωση ενός Ετήσιου Φόρουμ της Νεολαίας, όπου οι νέοι και οι δημόσιες αρχές θα ανταλλάσσουν απόψεις και θα προωθούν νέες δράσεις·

2.8 επικροτεί όλες τις πρωτοβουλίες που αναλαμβάνουν τα κράτη μέλη για να υποστηρίξουν το διάλογο με τους νέους: τοπικά, περιφερειακά και εθνικά συμβούλια, κοινοβούλια των νέων, ειδικές επιτροπές, διαμεσολαβητής, ανταποκριτής και διυπουργικές συνεδριάσεις και ελπίζει οι πρωτοβουλίες αυτές να αναπτυχθούν ακόμη περισσότερο·

2.9 σημειώνει ότι στην Ιταλία, στα πλαίσια της Εθνικής Ένωσης Ιταλικών Κοινοτήτων, ιδρύθηκε το συμβούλιο των νέων διοικητικών υπαλλήλων το οποίο, μεταξύ άλλων αρμοδιοτήτων του, είναι υπεύθυνο για να παρακολουθεί, να ευνοεί, και να προωθεί την παρουσία των νέων στις τοπικές διοικήσεις·

2.10 εύχεται τα κράτη μέλη και οι τοπικές και περιφερειακές αρχές να καταστρώσουν κατάλληλα εκπαιδευτικά προγράμματα για την δημοκρατική συμμετοχή των θεσμικών οργάνων στα πλαίσια της επίσημης εκπαίδευσης και αναζητήσουν ενεργές διασυνδέσεις της επίσημης και ανεπίσημης εκπαίδευσης·

2.11 παρατηρεί ότι οι διασυνδέσεις σχολείων και τοπικών αρχών μπορούν να έχουν θετικό αντίκτυπο στη συμμετοχή των μαθητών στη ζωή της κοινότητάς τους και καλεί τους υπαλλήλους των τοπικών αρχών — κυρίως τους νέους — να τις προωθήσουν με τη διοργάνωση συζητήσεων πάνω σε θέματα τοπικού ενδιαφέροντος στις οποίες να μπορούν να συμμετέχουν και οι νέοι που εγκατέλειψαν το σχολείο·

2.12 πιστεύει, πράγματι, ότι το άνοιγμα των τοπικών κυβερνήσεων προς τους νέους θα έχει σαν αποτέλεσμα να κατανοήσουν τις ευθύνες που συνεπάγεται η διαχείριση της κοινότητάς τους, θα συμβάλει στη διαμόρφωση πολιτικής συνείδησης και θα δράσει ως κίνητρο για την συνειδητή άσκηση του δικαιώματος ψήφου, που μέχρι σήμερα πολλοί νέοι παραμελούν·

2.13 επιδοκιμάζει την πρωτοβουλία της Φινλανδίας που επέκτεινε το δικαίωμα ψήφου στις δημοτικές εκλογές και στους νέους που έχουν συμπληρώσει τα 16 τους χρόνια καθώς και την πρωτοβουλία της Γερμανίας που συνδέει τους νέους με έργα για την ανανέωση των αστικών κέντρων και επικροτεί την πρόσκληση του Συμβουλίου να διεξαχθεί συζήτηση με θέμα τη μείωση του ορίου ηλικίας για την άσκηση του δικαιώματος ψήφου·

2.14 προσυπογράφει την εκλογή νεαρής γυναίκας ως αντιδημάρχου Στοκχόλμης

2.15 κρίνει ότι ο «αναθεωρημένος ευρωπαϊκός χάρτης για τη συμμετοχή των νέων στον τοπικό και περιφερειακό βίο» του Συμβουλίου της Ευρώπης αποτελεί αξιόλογο μέσο και ευελπιστεί ότι θα διαδοθεί μεταξύ των τοπικών αρχών της Ενώσεως καθώς και ότι θα υπάρξει μεγαλύτερη συνεργασία στα πλαίσια αυτά μεταξύ της Επιτροπής των Περιφερειών και της Διάσκεψης τοπικών και περιφερειακών αρχών της Ευρώπης.

Συμμετοχή στην ανάπτυξη της Ευρωπαϊκής Ένωσης

2.16 συμφωνεί με τις προτάσεις της Επιτροπής που ενέκρινε το Συμβούλιο, σχετικά με τον τρόπο επίτευξης του στόχου αυτού·

2.17 σημειώνει με ικανοποίηση ότι η Ευρωπαϊκή Επιτροπή έλαβε υπόψη τα προηγούμενα σχόλια (1) της ΕΤΠ σχετικά με μια μόνιμη πολιτική για τη διοργάνωση συζητήσεων και διαβουλεύσεων με τους νέους και υποστηρίζει σθεναρά τη ιδέα για τη βελτίωση του διαλόγου όσον αφορά το ευρωπαϊκό πρόγραμμα· επαναλαμβάνει, ωστόσο, ότι θα πρέπει να συμμετάσχουν σ' αυτό ιδιαίτερα οι τοπικές και περιφερειακές αρχές·

2.18 επιδοκιμάζει το νέο πρόγραμμα «Νεολαία σε δράση», καθώς και τα άλλα που απευθύνονται στους νέους στα πλαίσια της εκπαίδευσης και κατάρτισης, επειδή επιτρέπουν σε πολλούς νέους να αποκτήσουν απτή πείρα από την Ευρώπη· ευελπιστεί ότι θα υπάρχει ολοένα και μεγαλύτερη πρόσβαση και ευρύτερη διάδοση αυτών των προγραμμάτων, με ιδιαίτερη προσοχή στους μειονεκτούντες νέους· προτρέπει την Επιτροπή και τα κράτη μέλη να αποκεντρώσουν περισσότερο τη διαχείριση του εν λόγω προγράμματος, προκειμένου να εξασφαλιστεί η επικουρικότητα και η συμμετοχή των περιφερειακών αρχών, και εκφράζει τη λύπη της για το γεγονός ότι έχει διακοπεί το Πρόγραμμα για τους Νέους Επιχειρηματίες, το οποίο υποστήριζε πολλούς νέους κατά την έναρξη επιχειρήσεων και την απόκτηση σημαντικής εμπειρίας·

2.19 προτείνει στις ευρωπαϊκές τοπικές και περιφερειακές αρχές να δημιουργήσουν ένα βήμα στους νέους των κοινοτήτων τους που παρέχουν υπηρεσίες σε θεσμικά όργανα, σε ευρωπαϊκά γραφεία ή που συμμετέχουν σε κοινοτικά προγράμματα και να τους αναθέσει καθήκοντα πρεσβευτή στις συζητήσεις με θέμα την Ευρώπη, ενισχύοντας με τον τρόπο αυτό τη λογική της διπλής συμμετοχής και δίνοντας αξία στην εργασία και στην εκπαιδευτική και επαγγελματική πείρα στο εξωτερικό·

2.20 καλεί την Επιτροπή να υποστηρίξει πρωτοβουλίες για τη διάδοση σε τοπικό επίπεδο των ευρωπαϊκών πολιτικών που απευθύνονται στους νέους και του περιεχομένου του Ευρωπαϊκού Συμφώνου, χρησιμοποιώντας τα δίκτυα των τοπικών αρχών και αναθέτοντας ενεργό ρόλο στους νέους διοικητικούς υπαλλήλους.

3. Όσον αφορά την πληροφόρηση τω νέων

Πρόσβαση των νέων σε υπηρεσίες πληροφόρησης

3.1 υπενθυμίζει ότι το δικαίωμα στην ενημέρωση αποτελεί τη βάση των δραστηριοτήτων ενημέρωσης των νέων που αναλαμβάνονται από την Ε.Ε.· θεωρεί, για τον λόγο αυτό, ότι τα κράτη μέλη και, ως εκ τούτου, οι αρχές τοπικής αυτοδιοίκησης, πρέπει να εφαρμόσουν, στο πλαίσιο της εκπαιδευτικής διαδικασίας, πολιτικές που θα διασφαλίσουν όντως τα δικαιώματα αυτά στους νέους και οποίες θα εστιάζονται, ιδιαίτερα, στην προώθηση της σαφήνειας και της ευχέρειας πρόσβασης στην ενημέρωση·

3.2 εκφράζει την ικανοποίησή της διότι η Ευρωπαϊκή Επιτροπή έλαβε υπόψη τα σχόλια της ΕΤΠ όσον αφορά τη σημασία της τοπικής και περιφερειακής διάστασης στην πολιτική για τη νεολαία, αναγνωρίζοντας ότι η κινητοποίηση των τοπικών αρχών έχει ουσιαστική σημασία για την αύξηση της συμμετοχής των νέων στα κοινά· τονίζει σχετικά τη σημασία της εδαφικής διάστασης δεδομένου ότι σε τοπικό επίπεδο συντελείται η πρώτη άμεση επαφή με τα πολιτικώς δρώμενα και μέσω αυτής γίνεται πραγματικότητα η ενεργός συμμετοχή στα κοινά·

3.3 σημειώνει με ικανοποίηση ότι σε όλα σχεδόν τα κράτη μέλη δημιουργήθηκαν ιστοθέσεις για την ενημέρωση των νέων και ευελπιστεί ότι θα προβλεφθεί σε όλα τα κράτη μια πραγματική στρατηγική ενημέρωσης που θα καλύπτει τομείς και θέματα ενδιαφέροντος της νεολαίας·

3.4 συμφωνεί με το Συμβούλιο ότι η ευρωπαϊκή δικτυακή πύλη για τους νέους αποτελεί ένα ιδιαίτερα αξιόλογο μέσο που πρέπει να αναπτυχθεί και να διαδοθεί, καθώς και ότι απαιτείται να συντονιστούν καλύτερα τα προβλεπόμενα μέσα ξεκινώντας από το τοπικό επίπεδο προς το εθνικό και το ευρωπαϊκό, προκειμένου οι πληροφορίες να κυκλοφορούν ευκολότερα και ταχύτερα·

3.5 θεωρεί ότι τα δίκτυα των ενώσεων νέων που δραστηριοποιούνται σε τοπικό επίπεδο πρέπει να εμπλακούν στις διαδικασίες διαβούλευσης και συμμετοχής των νέων, προκειμένου να αποτραπεί ο κίνδυνος συμβολής μόνον των μεγάλων εθνικών δικτύων, και ζητεί να αναπτυχθούν δίαυλοι για τη συμμετοχή και τη διαβούλευση με τους νέους που δεν είναι εγγεγραμμένοι σε ενώσεις. Για το σκοπό αυτό, κρίνεται σκόπιμη η άμεση συμβολή των κοινοτήτων που μπορούν να αναπτύξουν στην επικράτειά τους πρότυπα συμμετοχής των νέων στις διαδικασίες διαβούλευσης και συνεννόησης·

Ποιοτική πληροφόρηση

3.6 πληροφορείται από την Επιτροπή ότι λίγα μόνον κράτη μέλη αποδίδουν σημασία στην εκπαίδευση και κατάρτιση όσων αναπτύσσουν δραστηριότητα στα πλαίσια της πληροφόρησης των νέων· ευελπιστεί ότι θα δοθεί μεγαλύτερη σημασία στο στόχο αυτό, με κατάλληλα προγράμματα μελέτης ειδικά αφιερωμένα στο εν λόγω θέμα·

3.7 κρίνει ότι η Επιτροπή θα πρέπει να δώσει μεγαλύτερη σημασία στη σχέση πληροφόρησης και διαβούλευσης με σκοπό να βοηθήσει τους νέους στην εκμάθηση και στην απόκτηση ικανοτήτων για την ανεύρεση, επιλογή και αξιολόγηση των πληροφοριών ώστε να γίνουν ενσυνείδητοι χρήστες. Καλεί τα κράτη μέλη να χρησιμοποιήσουν όλους τους υφιστάμενους διαύλους πληροφόρησης για τη διάδοση των πληροφοριών που αφορούν τους νέους (διαδίκτυο, κινητά τηλέφωνα, βίντεο, κινηματογράφος)·

Συμμετοχή των νέων στην πληροφόρηση

3.8 σημειώνει με ικανοποίηση τη σημασία που δίδεται στα τοπικά συμβούλια νέων, με την συστηματική συμμετοχή των νέων στα τοπικά όργανα τα οποία είναι αρμόδια για τη λήψη αποφάσεων και την υποστήριξη των τοπικών και περιφερειακών αρχών ·καλεί την Επιτροπή να ενθαρρύνει την θέσπιση κριτηρίων που θα εξυπηρετούν με ακρίβεια το στόχο της συμμετοχής των νέων με σκοπό την προώθηση της ενεργούς συμμετοχής τους στα κοινά·

3.9 τονίζει ότι έχει σημασία να αναμειχθούν οι νέοι στη διαμόρφωση των στρατηγικών πληροφόρησης, στη δημιουργία προϊόντων πληροφορικής, στη διάδοση των πληροφοριών, και στις δραστηριότητες διαβούλευσης·

3.10 κρίνει ότι η συμβολή κάθε νέου ή οργάνωσης νέων στα πλαίσια αυτά αποτελεί πολύτιμο πόρο που πρέπει να χρησιμοποιηθεί κατά τον καλύτερο δυνατό τρόπο και καλεί την Επιτροπή να ενθαρρύνει τα κράτη προκειμένου να εντοπίσουν νέες μορφές συμμετοχής.

4. Αναφορικά με την ανοικτή μέθοδο συντονισμού

4.1 γνωρίζει ότι ο τομέας της νεολαίας εμπίπτει στις αρμοδιότητες των κρατών μελών και, γι' αυτό το λόγο, τάσσεται υπέρ της κοινής δέσμευσης της Επιτροπής και των κρατών μελών, σε συνεργασία με τις αρχές τοπικής και περιφερειακής αυτοδιοίκησης·

4.2 θεωρεί, εξάλλου, ότι η Επιτροπή μπορεί να τονίσει τα επιτεύγματα των κρατών μελών και, ειδικότερα, τις βέλτιστες πρακτικές των κρατών μελών·

5. Τα συμπεράσματα της Επιτροπής των Περιφερειών

Όσον αφορά τη συμμετοχή

5.1 συνιστά στα κράτη μέλη να διασφαλίζουν σε όλους τους πολίτες, κυρίως δε στους έφηβους, όπως επίσης στους νέους και στις νέες ίσες ευκαιρίες·

5.2 εύχεται κατά την κατανομή των πόρων να υποστηρίζονται εξίσου τόσο τα έργα υπέρ των ενώσεων των νέων όσο και εκείνα που απευθύνονται σε μεμονωμένους νέους, χωρίς να λησμονούνται όσοι ανήκουν σε μειονεκτικές ομάδες·

5.3 εύχεται, επίσης, να ενθαρρύνουν τα κράτη μέλη τους νέους να αναλαμβάνουν ενεργό ρόλο εντός των τοπικών, περιφερειακών και εθνικών αρχών, των υπουργείων και των πολιτικών κομμάτων, και να ζητούν τη γνώμη τους μέσω των συμβουλίων των νέων και άλλων συμμετοχικών δομών·

5.4 κρίνει σκόπιμο τα κράτη μέλη να προβλέψουν έργα με σκοπό την προώθηση της συμμετοχής των νέων στην τοπική διακυβέρνηση και στη διαχείριση των κοινοτήτων τους, καθώς και στις διασυνδέσεις τοπικών αρχών και σχολείων, με σκοπό τη διαμόρφωση πολιτικής συνείδησης και συνειδητής άσκησης του δικαιώματος ψήφου·

5.5 ζητεί από τις τοπικές, περιφερειακές και εθνικές αρχές να υποστηρίξουν την πραγματική συμμετοχή των νέων στις συζητήσεις για το μέλλον της Ευρώπης προκειμένου να ενισχυθεί η συμμετοχή τους στην ανάπτυξη της Ευρωπαϊκής Ένωσης, αναθέτοντας ενεργό ρόλο σε εκείνους που παρέχουν υπηρεσίες στα θεσμικά όργανα, στους ευρωπαϊκούς οργανισμούς ή που συμμετέχουν σε κοινοτικά προγράμματα.

Όσον αφορά την πληροφόρηση

5.6 κρίνει απαραίτητο να εγγυηθούν τα κράτη το δικαίωμα στην πληροφόρηση με κατάλληλες στρατηγικές, λαμβάνοντας υπόψη τις ανάγκες των νέων και δίδοντας ιδιαίτερη προσοχή στα πιο αδύναμες ομάδες, και παράλληλα να προβλέψουν κατάλληλα προγράμματα εκπαίδευσης και κατάρτισης για την προετοιμασία όλων που εμπλέκονται στην εκπαίδευση των νέων·

5.7 επαναλαμβάνει ότι η δημιουργία μιας Ευρώπης των πολιτών και η κοινωνική ένταξη των νέων συγκαταλέγονται μεταξύ των κυριότερων πολιτικών προτεραιοτήτων της ΕΤΠ και προτίθεται να συμβάλει αναλαμβάνοντας την δέσμευση να διοργανώσει δομημένους και συστηματικούς διάλογους, συναντήσεις με τους εκπροσώπους των τοπικών και περιφερειακών ενώσεων ή συμβουλίων των νέων, προβλέποντας την πιθανότητα συγκρότησης ειδικής ομάδας εργασίας που θα παρακολουθεί και θα προωθεί την πραγματική δέσμευση των τοπικών αρχών, θα επαληθεύει τις ορθές πρακτικές σε τοπικό και περιφερειακό επίπεδο, και θα υποστηρίζει τις αρμόδιες εθνικές ενώσεις με σκοπό να συμβάλει στην εφαρμογή εκ μέρους των κρατών μελών των συστάσεων που αφορούν τη συμμετοχή των νέων και την ενημέρωσή τους·

5.8 αναλαμβάνει τη δέσμευσή της να συμβάλει στη διάδοση των πληροφοριών όσον αφορά τα ευρωπαϊκά θέματα επί των οποίων θα αναπτυχθούν συζητήσεις σε τοπικό και περιφερειακό επίπεδο, με ευρωπαϊκές εκδηλώσεις που θα διοργανωθούν για τους νέους, με σκοπό τη συμμετοχή του ευρύτερου δυνατού κοινού·

5.9 για να ενθαρρυνθεί η συμμετοχή στην ανάπτυξη της Ευρωπαϊκής Ένωσης, καλεί την Επιτροπή να προβλέψει τη διοργάνωση ειδικής ενημερωτικής εκστρατείας για τη διάδοση όλων των κοινοτικών προγραμμάτων που απευθύνονται στη νεολαία·

Όσον αφορά την ανοιχτή μέθοδο συντονισμού

5.10 επιδοκιμάζει τη βούληση του Συμβουλίου να προσαρμόσει και να βελτιώσει τον τρόπο δράσης και να υιοθετήσει τα μέτρα που επισημάνθηκαν στο πρόσφατο ψήφισμα και ζητεί, για το λόγο αυτό, να ληφθούν υπόψη οι παρατηρήσεις και προτάσεις που περιέχονται στην παρούσα γνωμοδότηση·

5.11 καλεί τα κράτη μέλη να εξακολουθήσουν, στο πλαίσιο της συνήθους υποβολής εκθέσεων, να παρέχουν πληροφορίες στην Επιτροπή όσον αφορά της πολιτικές τους για την νεολαία, συμβάλλοντας, έτσι, στην ανοιχτή μέθοδο συντονισμού και στην πιο προσεκτική επισήμανση και διάδοση των καλών πρακτικών·

5.12 συμφωνεί να οριστούν, μέχρι το Μάρτιο του 2007, οι κατευθύνσεις για την δράση των κρατών μελών όσον αφορά την συμμετοχή και την πληροφόρηση, ώστε να επισημανθούν τα σχετικά σχέδια δράσης και, κυρίως, να ενισχυθεί η διάδοση των βέλτιστων πρακτικών·

5.13 ζητεί από την Επιτροπή να αναζητήσει τον καλύτερο τρόπο για την πραγματική ανάλυση της προόδου που επέτυχαν τα κράτη με τη βοήθεια αποτελεσματικών στατιστικών μεθόδων και ποιοτικής έρευνας·

5.14 θεωρεί σκόπιμη τη συγκρότηση ομάδας εργασίας που θα αναλάβει να καθορίσει τα μέσα για την αξιολόγηση των μέτρων που εφαρμόζονται για την ενίσχυση των κοινών στόχων και εύχεται να συμμετάσχουν οι εκπρόσωποι των τοπικών και περιφερειακών αρχών μέσω της ΕΤΠ·

5.15 επαναλαμβάνει ότι οι κοινοί στόχοι για τη νεολαία θα επιτευχθούν καλύτερα εφόσον οι νέοι απολαμβάνουν καλύτερων βιοτικών συνθηκών. Εύχεται, στα πλαίσια του Ευρωπαϊκού Συμφώνου για τη Νεολαία, να καταρτίσει η Επιτροπή σχέδιο δράσης για τον καλύτερο προσανατολισμό και υποστήριξη των πρωτοβουλιών των επιμέρους κρατών, προβλέποντας χρηματοδότηση για το σκοπό αυτό, το οποίο να συνδέεται, εάν είναι δυνατόν, με καινοτόμες δράσεις και την ανταλλαγή ορθών πρακτικών·

5.16 ζητεί από τα κράτη μέλη να διαθέσουν την κατάλληλη χρηματοδότηση στις τοπικές και περιφερειακές αρχές προκειμένου να εκπληρώσουν τους κοινούς στόχους·

5.17 ελπίζει, τέλος, προκειμένου να επιτευχθούν καλύτερα οι στόχοι των νέων, το πρόβλημα της επισφαλούς απασχόλησης των νέων να αντιμετωπιστεί από τα κράτη μέλη με σοβαρότητα καθώς και στα πλαίσια της νέας πράσινης βίβλου της Επιτροπής για το εργατικό δίκαιο.

Ρώμη, 23 Μαρτίου 2007 Ο Πρόεδρος της Επιτροπής των Περιφερειών Michel DELEBARRE

(1) CdR 253/2005 fin